Fyri nøkrum árum síðan útvegaði Evangeliska Røddin sær videoútgerð, at netvarpa, taka upp, klippa til og varðveita. Á heimasíðuni, evr. fo ber til at síggja sendingar sum gjørdar eru (hygg undir Netvarp). Eisini eru nógvir fyrilestrar tiknir upp (hygg undir Ordid. fo) Leygardagin 26. aug. 2017 netvarpaðu vit beinleiðis úr Filadelfia í Gøtu frá jarðarferðini hjá Zacharias Zachariassen. Netvarpingin eydnaðist tíbetur sera væl. Um leið 2400 fólk íalt sóu sendingina beinleiðis. Um leið 1350 teldur vóru á netinum, í kjallaranum í Filadelfia eini 200 fólk, í Gøtu Kirkju, uppiá eini 500 og í kjallaranum eini 200. Fleiri, serliga uttanlands, hava boðað EvR frá, at tey eru glað og takksom fyri henda nýggja møguleikan, at "tað er sum at vera á staðnum", sjálvt um tey eru stødd aðrastaðni á klótuni. Eitt lítið tekniskt brek var tó, tá ið upptøkan frá jarðarferðini skuldi goymast. Endin av upptøkuni hvarv, einir 20 minuttir. Nú er tann trupuleikin loystur.